Kronis (seriāls)

"Kronis" () ir vēsturiska drāma par Apvienotās Karalistes karalienes Elizabetes II valdīšanas laiku. Seriālu producējušas kompānijas Left Bank Pictures un Sony Pictures Television pārraidīšanai Netflix interneta tiešsaistes straumēšanas pakalpojumā. Seriāla autors ir Pīters Morgans, kurš to veidojis, papildinot un attīstot savu scenāriju filmai "Karaliene" (2006) un savu lugu The Audience (2013). Seriālu Netflix uzsāka rādīt . Līdz 2020. gada beigām bija izlaistas četras sezonas (40 sērijas) un plānotas vēl divas sezonas. 2022. gada 9. novembrī tika izlaista piektā sezona (10 sērijas). Sestā sezona tika izlaista divās daļās, pirmā 2023. gada 16. novembrī (četras sērijas) un otrā — 2023. gada 14. decembrī (sešas sērijas).

Seriālu atzinīgi novērtējuši kritiķi — par aktiermākslu, režiju, scenārija autoru, operatoru un producentu darbu. Seriāls ir ieguvis daudzas balvas, tostarp Primetime Emmy balvu par izcilu drāmas seriālu un divas Zelta globusa balvas par labāko televīzijas seriālu — drāmu. Tomēr kritizētas seriāla vēsturiskās neprecizitātes, īpaši sākot ar ceturto sezonu.

 Seriāla sezonas 
Seriāla pirmā sezona aptver laika posmu no Elizabetes laulībām ar Filipu, Edinburgas hercogu 1947. gadā, līdz viņas māsas princeses Mārgaretas attiecību izjukšanai ar grupas kapteini Pīteru Taunsendu 1955. gadā.

Otrā sezona aptver periodu no Suecas krīzes 1956. gadā līdz premjerministra Harolda Makmillana aiziešanai pensijā 1963. gadā un prinča Edvarda piedzimšanai 1964. gadā.

Trešā sezona aptver periodu no 1964. līdz 1977. gadam, ietverot divus Harolda Vilsona premjerministra periodus, kā arī iepazīstina ar Kamillu Šendu.

Ceturtā sezona aptver laika posmu no 1979. gada līdz 1990. gadu sākumam, un tajā ietilpst Mārgaritas Tečeres premjerministres periods un lēdijas Diānas Spenseres laulība ar princi Čārlzu.

Piektā sezona aptver laika posmu no 1991. līdz 1997. gadam, tai skaitā Džona Meidžora atrašanos premjerministra amatā un Čārlza un Diānas laulības izjukšanu. Parādīts arī ēģiptiešu uzņēmēja Muhameda el Fajeda ģimenes uzplaukums.

Sestā un pēdējā sezona aptver laiku no 1997. līdz 2005. gadam, kad premjerministrs bija Tonijs Blērs. Sezonas pirmās četras sērijas aptver Velsas princeses Diānas nāvi. Pēdējās sešas sērijas — Elizabetes II zelta jubileju, princeses Mārgaretas un Karalienes Elizabetes, Karalienes-mātes nāvi, prinča Viljama un Keitas Midltones agrīnās attiecības un prinča Čārlza un Kamillas Pārkeres-Boulzas kāzas.

Pirmajās divās sezonās karalieni attēlo Klēra Foja, princi Filipu — Mets Smits, princesi Mārgaretu — Vanesa Kirbija. Trešajā un ceturtajā sezonā karalieni attēlo Olīvija Kolmane, princi Filipu — Tobiass Menzijs, bet princesi Mārgaretu — Helēna Bonema Kārtere. Pēdējās divās sezonās lomas pārņēma attiecīgi Imelda Stontone, Džonatans Praiss un Leslija Menvila. Pirmo sezonu Netflix izlaida 2016. gada 4. novembrī, otro — 2017. gada 8. decembrī, trešo — 2019. gada 17. novembrī, ceturto — 2020. gada 15. novembrī, piekto — 2022. gada 9. novembrī, sestās sezonas pirmo daļu — 2023. gada 16. novembrī un otro daļu — 2023. gada 14. decembrī.

Pēc 2020. gada datiem seriāla budžets bija 260 miljoni ASV dolāru, un tas ir viens no dārgākajiem seriāliem vēsturē.

 Apbalvojumi 
Seriāls saņēmis labas atsauksmes par aktiermākslu, režiju, scenāriju, operatora darbu un producēšanu. Klēra Foja saņēma Ekrāna aktieru ģildes balvu kā labāko aktrisi galvenajā lomā, bet Džons Litgovs — kā labākais aktieris par Vinstona Čērčila lomu. Kopumā seriāls tika nominēts 39 Emmy balvām pirmajās trīs sezonās (saņēma desmit balvas). 2017. gadā seriāls ieguva Zelta globusa balvu kā labākais drāmas seriāls, bet Klēra Foja — kā labākā aktrise. 2020. gadā šo balvu ieguva arī Olīvija Kolmane. 2021. gadā 78. Zelta globusa balvai seriāls tika nominēts sešās nominācijās, no kurām uzvarēja četrās: "Labākais televīzijas seriāls — drāma", "Labākais aktieris televīzijas seriālā — drāma" (Džošs O'Konors par prinča Čārlza lomu), "Labākā aktrise televīzijas seriālā — drāma" (Emma Korina par Diānas Spenseres lomu) un "Labākā otrā plāna aktrise seriālā, miniseriālā vai televīzijas filmā" (Džiliana Andersone par Mārgaritas Tečeres lomu).

 Atsauces 

 Ārējās saites 
 Seriāla oficiālā mājaslapa 

Kategorija:Apvienotās Karalistes televīzijas seriāli
Kategorija:ASV televīzijas seriāli
Kategorija:Zelta globusa balvas ieguvēji (televīzijas seriāli — drāmas)
Kategorija:Netflix seriāli